வீட்டுவேலையில் பாதுகாப்பு மற்றும் ஆரோக்கியம் சம்பந்தமான பிரச்சனைகள் இல்லாததாக கருதுகிறோம். ஆனால் வீட்டுவேலையும் அபாயகரமானது. நவீன சமையலறையில் பயன்படுத்துகிற அடுப்பு முதல் அனைத்திலும் பாதுகாப்பு பிரச்சனைகள் உள்ளன, அவை நேரடியாக வீட்டுவேலைத் தொழிலாளியை பாதிக்கின்றன. வீடு, துணி, பாத்திரம், கழிவறைகளை சுத்தப்படுத்த கொடுக்கிற பயன்படுத்தக்கூடாத அபாயகரமான ரசாயன கலவைகள், சோப்பு, அமிலங்கள் போன்றவைகளால் கை, கால்களில் அரிப்பு மற்றும் தோல் நோய்களும், நுரையீரல் சம்பந்தமான நோய்களும் உருவாகின்றன. பெரும்பாலான வீடுகளில் கழிவறையையும், வீட்டையும் சுத்தம் செய்பவர்களுக்கு அவசியமான கையுறைகள், பூட்ஸ், நீளமான துப்புரவு உபகரணங்களை வாங்கிக் கொடுப்பதில்லை. நான் சந்தித்த பல வீட்டுவேலை தொழிலாளர்களிடம் இதன் பாதிப்பை காணமுடிந்தது. அதுகுறித்த போதிய விழிப்புணர்வும் அவர்களிடமில்லை. வீட்டில் துணி துவைக்கிற எந்திரம் இருந்தாலும், வீட்டுவேலை செய்பவர்களிடம் கையால் துணியை துவைக்க வைக்கிறார்கள். எந்திரத்தில் துவைத்தால் பாழடைந்து போகுமென்று நினைக்கிற இவர்கள் சக மனிதனை சக்கையாக சாறுபிழிந்து வேலை வாங்குகிற மனநிலையை என்ன சொல்வது? மோசமான பாதுகாப்பற்ற நிலையில் நாம் இந்த வேலையை ஏன் செய்யத் தயங்குகிறோம் என்று ஒரு நிமிடம் நினைத்தால் போதும். அப்படி நினைத்தால் இவற்றை மாற்ற முடியும்.